A tous ceulx qui ces présentes lettres verront: Germain Tribolé, seigneur de la Mothe et Claude Tribolé, garde de par le roy nostre sire du scel de la prévoste d’Aucerre, salut. Sçavoir faisons que pardevant Pierre Tribolé et Jehan Leroy, clercs notaires jurez du roy nostre seigneur de par luy establis en la cour de ladite prévosté, furent présens en leurs personnes révérend père en Dieu messire François de Dinteville, evesque d’Aucerre, pour luy d’une part, et noble seigneur maistre Emard Dupuys, chevallier, sieur et baron de Thoucy, pour luy d’autre part; lesquelles parties, et chacunes d’elles chacun en droit soy, ont confessé avoir fait les traités, accords, transactions, promesses, conventions sur les querelles, et débasts touchant la réception du dénombrement de la baronnie dudit Thoucy que ledit chevalier avoit presenté audit révérend, et autres différends, questions et débasts meus ou espérez de mouvoir entre eux pour raison des droits de leurs seigneuries, baronnies, et chastellenie de Thoucy, le tout en la forme et manière que s’ensuit. C’est-à-sçavoir que ledit chevalier sera tenu recognoistre par ledit adveu tenir en fief dudit révérend, à cause de sa dignité episcopale, la baronnie de Thoucy. Item la maison et chastel par luy de nouvel édifiée avec ses appartenances contenant..... arpens jurables rendables comme soulloit estre la vielle tour et chastel ancien puis n’aguieres démolis par ledit chevallier pour édifier sondit nouvel chastel, maison ou appartenances et les cens que y prétendoit le révérend. Item la place où soulloit estre la vielle tour hors la tenue du comportement telle qu’il la conviendra faire et réserver pour édifier la muraille dudit Thoucy à l’endroit où estoit ladite vieille tour. Item la ville, faulxbourgs et chastellenie de Thoucy et justice en ladite ville et faulxbourgs avec le ressort desdites chastellenie et baronnie, le tout commun par indivis avec ledit révérend. Item la justice haulte, moyenne et basse chastellenie et baronnie dudit Thoucy par de-là la rivière d’Ouenne du costé de Saint-Fergeau, Tannerre Saint-Sauveur, et en se faisant l’aultre sa justice moyenne et basse de ladite chastellenie et baronnie de Thoucy demourera nuement audit révérend au de-là de ladite rivière d’Ouenne du costé d’Aucerre, au territoire de laquelle demourera le signe patibulaire au lieu et ainsy qu’il a esté d’ancienneté qui sera refait et entretenu aux frais communs desdites partyes. Et lesdits seigneurs auront chacun leur prévost pour exercer leurs justices; c’est-à-sçavoir en commun et ensemblement quand aux subjects et héritages assis en ladite ville et faulxbourgs et séparement ainsy qu’il est cy-devant designé, le jour du lundy par ledit sieur révérend, le mardy par le prevost dudit baron; et aprez l’expédition des jours de la communauté si elle eschest à ung desdits jours. Seront les prisons anciennes accommodées, la fermeture de ladite ville reparée et entretenue par lesdits sieurs à frais communs, joint ce que aucuns desdits sieurs ne puisse avoir autre prison. Item ledit baron sera tenu bailler par déclaration par le menu audit adveu la déclaration de tous les cens et rentes et autres droits qui lui appartiennent à cause de ladite baronnie avec les noms, surnoms des debtenteurs d’iceulx. Item recognoistre en plein fief dudit révérend le fief de feu Jehan de Vendy, le fief de Philippes d’Arthel qu’il tenoit à Fontaine, et un autre fief que tenoit Guillaume d’Arthel à Fontaine et Maulmons, ensemble le fief que Jean Bonjour a à Maurepas, et ceux que tenoit Hugues...... à Fontaine, Dracy et tous autres fiefs que ledit baron tient en ses mains par puissance de fief. Item ledit chevalier baron reçu à mettre son adveu les terres vacantes en la baronnie de Thoucy par de-là la rivière d’Ouenne en sa justice. Item pareillement sera tenu ledit baron de laisser et mettre en plaine délivrance audit révérend, au profit des trésoriers et chapistre de Thoucy, les petites dixmes, le péage et minage de Thoucy, ensembles les terres, prez, cens et rentes et aultres redevances appartenantes audit trésorier ou chapistre estant au de-là de la rivière d’Ouenne, au finage dudit révérend hors la ville et faulxbourgs; lesquels peages, minages pourront estre reprins par ledit baron en récompensant iceluy baron lesdits trésoriers et chapistre de la quantité de soixante bichets froment de rente foncière, mesure dudit Toucy et trente sols tournois de rente en ladite baronnie et chastellenie; et quant aux cens appartenans ausdits chapistre et chanoines dudit Thoucy qu’ils levent en ladité ville et faulxbourgs lesdits chanoines montreront leurs titres, papiers, censives d’iceulx, et en informeront lesdits sieurs pour en ordonner ainsi que de raison. Item les hayes de Briau se partiront entre lesdites parties par moitié sans aucunes charges ou redevances une des parties envers l’autre, sauf et réservé le droit de retrait féodal de la part dudit baron envers ledit révérend. Item la disposition des trésoriers et prébendez, hospitaux et maladreries dudit Thoucy demeureront audit révérend. Et consentent les parties que les murailles soient refaites qui ont esté par ledit baron desmolies. Item le droit des estalages hors la halle et ces..... demeurera commun ausd. seigneur, et la halle et estalage alentour d’icelle nuement et entièrement audit baron en laquelle demeurera et tiendra le siége des baillis, prévost desdits ainsi qu’il a esté accoustumé. Item les officiers dudit révérend seront prénommez préférez et ès actes communs et de justice soubz leurs noms qualitez expresse, les expéditions des procez en l’exercice de la justice commune se fera alternativement ainsi que anciennement a esté observé et gardé. Item les dixmes de Fontaine demeureront audit révérend pour en jouir comme il a accoustumé de la moitié des langues des grosses bestes tuées en ladite ville et faulxbourgs de Thoucy; et l’autre moitié desdites langues audit baron. Item les deux arpens du pré des basins demeurera audit baron et les baillera en son adveu moyennant qu’il sera tenu bailler audit révérend en récompense la somme de soixante et dix sols tournois de rente foncière en bonne assiete, dedans les limites dudit révérend, ou en la ville et faulxbourgs dudit Thoucy. Semblablement les cens, rentes, prez que chacun desd. sieurs a au lieu où il perçoit au finage ou territoire, l’un demourera au seigneur ou territoire duquel ils sont assis en récompensant l’un l’autre de la plus valeur à la charge de la tenue féodale par ledit baron envers ledit révérend, non compris toutefois les prez du Chastiers appartenans audit baron, les fiefs d’Arran, et du Buisson Saint-Verain que ledit baron tient en fief dudit révérend, et aussi les prez des Allos, Préaux, et la Noue aux Boileaux, avec les prez, terres et estangs appartenans du moulin Cranson, le tout appartenant audit révérend; et jusqu’à ce que lesdites récompenses soient faites, ledit révérend jouira dudit prédes Bassins, et lesdites parties, chacun en droit soy, de leurs cens, rentes et héritages qu’ils tiennent au finage l’un et l’autre, de laquelle recompense ensemble le différend qui est entre lesdites parties pour raison de la censive de la rue de Narbonne seront terminées parfaites par délibération des baillis desdits sieurs à la prochaine assise qui par eux sera tenue. Item au regard des fiefs de Dracy, la Villote, Mollins, Guergon, ledit baron les baillera journellement en son dénombrement en arrière-fief audit révérend pour la tenue féodale tenue, prétendue par ledit révérend esdits fiefs, ledit baron a baillé et délaissé audit révérend le fief de la forest d’Arran que tiennent les Dassignis en propriété; duquel fief ledit baron s’est démis au profit dudit révérend, ses successeurs seront doresnavant lesdits Dassignis et aultres propriétaires dudit fief et luy en faire la foy et hommage. Et quant aux choses non comprises en cette présente transaction, ledit baron les baillera selon l’ancien dénombrement daté de l’an quatre cens et quatre, le quatriesme jour de décembre; et moyennant les choses dessusdites. Et lesdites parties se sont désistées et départies de tous procez meus ou espérez à mouvoir entre elles pour raison des choses prédites jusques auquel temps ledit baron a main levée de ladite baronnie, Car ainsi, etc. Fait et passé en présence de vénérables et scientifiques personnes maistre Guillaume Cranson, chanoine official, maistre Jehan Brisson, licentié en loix, lieutenant-général au baillage de Montargis, maistre Philippes le Briois, Regnault Chevalier, grenetier, Robert Foucher, maistre Guillaume Billebaut, maistre Jehan Billebault et aultres tesmoings, le vingtiesme du mois de juillet, l’an mil cinq cens vingt et trois. Signé: J. le Roy. Scellé en queue de parchemin de cire verte.